Ńdɔ̄ Ǹtondôbə a ngákúlī mína Elad amvóé, a síligi nâ mǐ dzálā dzɔ́, bíbúg áwômo a ngátil á mə̄kɔ́g mə́bɛ̄. 14Ḿfág wáma, nyé ai ma amǒs tē nâ mə́ yə́gə́lə̄ mína məmvéndé móé ai bə́tə́bə́gá bə́sə̄ yā myǎyi nyie á étɔ̄á myāyi kə́ tɔbɔ á ńnam ó nə́ mína ngab elíg. 15Mǐ bɔɔ okálá ai mínā bə́bēn: ḿból myā ndzí kig yén tɔ evəgələ dzóm ámōs Ńtondôbə a kɔ́bɔ́gɔ á ǹkǒl Horeb á zāŋ miǹsum mí ndóan, 16tə hḿ nâ mǐ kyə̄gé kə́ ku á mə̄bōbólá naa myǎvə̄gələ ású dzóm ziŋ nâ é bɔ ndəm dzié: tɔ asú fám, tɔ édí mīníngá, 17asú tsíd ziŋ yǎ sí mú, ngə́ édí ánɔ̌n yā yób, 18asú tsíd ziŋ yawɔ́ŋ ai abum á sí ngə́ ásū kɔ̄s ziŋ yǎ yawulu á mə̄ndím á sī. 19Ngə́ ō tyé mís o bəbə́ á yób o yénə́ ńló dzóbo, ai ngɔn, ai atítie ai ǹkundǎ biyə̌ŋ míḿfifyɛ mísə̄ yā yób, tə vəgələ̌ dzɔ̄ nâ wakúd dzyá mə̄bɔ́ŋ á sí nə́ walugu byá. Ǹtondôbə Zambá woe a ngávə́ bya məyɔŋ mə́sə̄ yā sí nâ bí sye mɔ́. 20Hə ḿfág wáán, Ǹtondôbə a ngávaa mína á ébē ndóan, á ńnam Égîptɛn, a tə́lé mínā á étīé áyɔŋ díé yā á ngāhán á ngab elíg dzīé, ákyāí mī ngə́nə́ mī tə́lə aná dī. 21Á étɔm dzáán, ńdɔ̄ Ǹtondôbə a ngásoe ma olún wóé á nyɔ́l, sɔŋ tě ńdzɔ a ngákan nâ mvéndé mǎ ngādǎŋ kig Yórdan nə́ maa mə́ kə nyían ai mína á ńnǎm mvɔ̄m yā ā və́ wa á ngab elíg. 22Owé, mayi wú á kíndíg Yōrdan mú, á éfās ńnam dzí, mə mǎyǐ kig daŋ Yórdan. Vədá, mína, myǎyi nyé daŋ, mǐ kə nɔ̌ŋ ngab á ńnǎm mvɔ̄m.